
R A P O R T

asupra propunerii legislative privind abrogarea 

Hotărârii de Guvern nr.391/1995.



În conformitate cu prevederile art.86 din Regulamentul Camerei Deputaţilor Secretarul general al Camerei Deputaţilor a trimis Comisiei juridice, de disciplină şi imunităţi  propunerea legislativă menţionată mai sus, spre dezbatere şi avizare în fond, cu adresa nr.255 din  4 octombrie 1999, înregistrată sub nr.861/XVIII/11 din 5 octombrie 1999.



Propunerea legislativă a fost avizată negativ de către Consiliul Legislativ, conform Avizului nr.1063/11.10.1999.



Comisia pentru administraţie publică, amenajarea teritoriului şi echilibru ecologic respinge propunerea legislativă, conform Avizului nr.1142/XVIII/6 din 10 noiembrie 1999.



În şedinţa din 2 februarie 2000 Comisia juridică, de disciplină şi imunităţi a examinat şi a hotărât, cu majoritate de voturi, să propună Plenului Camerei Deputaţilor respingerea acestei propuneri legislative pentru următoarele considerente:

1. Prin adoptarea propunerii legislative s-ar stabili un procedeu legislativ care încalcă principiul separaţiei puterilor în stat, în speţă fiind acte normative emanate de două puteri: executivă şi legislativă.

De principiu, un act normativ poate fi abrogat de acelaşi organ care l-a emis.

2. Propunerea legislativă prevede schimbarea titularului dreptului de proprietate, ceea ce determină încălcarea art.41 din Constituţia României, care garantează dreptul de proprietate.

Având în vedere conţinutul juridic şi obiectul reglementării, propunerea legislativă face parte din categoria legilor ordinare.

